**Magyar Agrár- és Élettudományi Egyetem**

**Kaposvári Campus és Georgikon Campus**

**Tudományos Diákköri Konferencia**

***2022. április 13.***

**9.00 óra A MATE Kaposvári Campus és a Georgikon Campus Tudományos Diákköri Konferencia szekcióinak megnyitója**

helyszín: MATE Kaposvári Campus Előadói tömb 3. előadó

Köszöntőt mond: **Prof. Dr. Sütő Zoltán, professor emeritus**

MATE Tehetségtanács TDK Munkabizottságának elnöke

***A Campus-megnyitót követően a szekciókat az alábbi termekben tartjuk:***

Agrár- és Közgazdaságtudományi szekció: MATE Kaposvári Campus Előadói tömb 1. előadó

Neveléstudományi I. szekció: MATE Kaposvári Campus Előadói tömb 2. előadó

Neveléstudományi II. szekció: MATE Kaposvári Campus Előadói tömb 3. előadó

A TDK előadások hossza minden szekcióban max. 15 perc, melyet kb. 10 perc vita követ.

**Eredményhirdetés, a szekciók zárása** a szekcióelőadásokat követően, a szekciótermekben

Tisztelettel meghívjuk a

MATE Kaposvári Campus és Georgikon Campus Tudományos Diákköri szekcióiba!

A program ingyenes, nyilvános, nem regisztrációhoz kötött.

A konferencia részvételre a rendezvény időpontjában érvényes intézményi járványügyi szabályozás érvényes. A rendezvényen hang és képfelvétel készülhet, melyet az intézményi gyakorlat szerint nyilvánosságra hozunk!

***A MATE Tudományos Diákköri Konferencia további szekcióinak programját megtalálja a MATE honlapján:*** [***https://www.uni-mate.hu/tudom%C3%A1nyos-di%C3%A1kk%C3%B6r***](https://www.uni-mate.hu/tudom%C3%A1nyos-di%C3%A1kk%C3%B6r)

***Neveléstudományi I. szekció***

*Előadói tömb 2. előadó*

**Zsűrielnök: Dr. Podráczky Judit**

**Tagok: Petőné Dr. habil Csima Melinda, Dr. habil Di Blasio Barbara, Tóth-Szerecz Ágnes, Pékné Sinkó Csenge, HÖK: Rottenhoffer Mátyás**

|  |
| --- |
| **Erdős Zsófia** gyógypedagógia szakPályamunka címe: **IKT-alapú fejlesztő módszerek a pöszeterápiában**Témavezető: **Dr. Szili Katalin** |
| **Dudás Eszter** gyógypedagógia szakPályamunka címe: **A nagymozgás és a finommozgás fejlesztésének fontossága** **az óvodáskorú gyermekeknél – az online tér lehetősége**Témavezető: **Gelencsérné Dr. Bakó Márta** |
| **Gresa Lilla** gyógypedagógia szakPályamunka címe: **A különböző fogyatékossági típusokkal szembeni attitűdök vizsgálata a felsőoktatásban résztvevő, 18–24 éves hallgatók körében**Témavezető: **Dr. Szili Katalin** |
| **Cserkuti Dóra** gyógypedagógia szakPályamunka címe: **A beszédfogyatékos személyek és az életminőség vonatkozásai (Két személy interjúja alapján)**Témavezető: **Dr. Szili Katalin** |
| **Havasi Eszter** gyógypedagógia szak Pályamunka címe: **A 7–14 éves korú gyermekek szorongásváltozása** **a lovasterápiás foglalkozások hatására**Témavezetők: **Iváncsik Réka** tanársegéd, **Dr. Molnár Marcell** egyetemi docens |
| **Dorogi Panna** gyógypedagógia szak Pályamunka címe: **Digitális bennszülött tanulásban akadályozott tanulók** **olvasási szokásai**Témavezető: **Dr. Gombos Péter** |
| **Tamása Róza** gyógypedagógia szak Pályamunka címe: **Afázia a társadalmi megítélés tekintetében**Témavezető: **Dr. Szili Katalin** |
| **Késmárki Kinga** gyógypedagógia szakPályamunka címe: **A dominanciaviszony tükröződése kétpetéjű ikrek** **spontán beszédében** Témavezető: **Dr. Szili Katalin** |

**IKT-ALAPÚ FEJLESZTŐ MÓDSZEREK ALKALMAZÁSA A PÖSZETERÁPIÁBAN**

The Application of ICT Based Development Methods in Lisping Speech Therapy.

Készítette: **Erdős Zsófia,**Magyar Agrár- és Élettudományi Egyetem Kaposvári Campus, Gyógypedagógia BA, IV. évfolyam

Témavezető: **Dr. Szili Katalin PhD,** adjunktus, Magyar Agrár- és Élettudományi EgyetemKaposvári Campus, Neveléstudományi Intézet, Gyógypedagógiai Tanszék

A XXI. századi felfokozott, rohanó világban nagy jelentőséggel bírnak a különböző technikai berendezések, és ezek fejlődése gyors változásokat eredményez, ugyanis átszővik életünk társas kapcsolatait, a kommunikációnak minden formáját, az együttműködés rendszereit, a tudás megosztását és megszerzését. Az elmúlt időszakban, az oktatás hatékonysága kapcsán is egyre többet lehet hallani az IKT-innovációról. Ebből adódóan a pedagógia és az oktatás területét is forradalmasította (Molnár, 2008).[[1]](#footnote-1)

Dolgozatom témája így éppen azt a célt szolgálja, hogy különböző, IKT-alapú fejlesztő módszereket mutasson be, melyek a logopédiai terápiák, legfőképp a pöszeterápia során alkalmazhatók. Az elméleti áttekintést két részre osztottam. Az első részben bővebben kifejtettem az információs és kommunikációs technológia fogalmát, generációs felosztásait, kompetenciáit, valamint az oktatásban megjelenő szerepét. A második részben a logopédiai pöszeterápia okán a beszédfejlődésre, a logopédiai tevékenységre a logopédus személyiségére és a terápiás folyamatra helyeztem a hangsúlyt.

Kutatásom elméleti, kvalitatív jellegű. Kiindulópontja a feltáráson és a bemutatáson alapul, továbbá a kapott eredmények értelmezésén. Az applikációk elemzéséhez egy önállóan összeállított, 11 kérdésből álló szempontsort készítettem, melyek segítségével tanulmányoztam a kiválasztott 15 applikációt.

Feltárásom legfőbb célja annak kiderítése volt, hogy az artikulációs zavarok terápiájában milyen alkalmazásokat milyen céllal lehet felhasználni, ugyanakkor melyek azok a feltételek, szempontok, amelyek meghatározzák ezek működését. Részcélként fogalmaztam meg – a pöszeterápiába való beemelés mellett – a fejlesztendő területek feltárását; az applikációk grafikájának, áttekinthetőségének, nyelvezetének, használhatóságának vizsgálatát; a letöltési lehetőségek és költségek tanulmányozását; a zavaró tényezők feltérképezését; a visszacsatolási és értékelési jelzések felmérését. Ezen szempontok képezték kutatási kérdéseimet is.

Az eredményeket illetően arra jutottam, hogy a vizsgált programok mindegyike – kellő szakmai felkészültséggel és kreativitással – beilleszthető a terápia valamely szegmensébe, de legfőképp az előkészítő szakaszba, ahol az általános, és a motoros képességek, valamint az auditív differenciálás fejlesztése történik. Bár a szoftverek sokrétűen alkalmazhatók, didaktikailag még sok fejlesztést kívánnak meg, ugyanis a nyelvgyakorlatok, a hangfejlesztés és a motoros differenciálás területére vonatkozó programok elmaradottak.

**A nagymozgás és a finommozgás fejlesztésének fontossága az óvodáskorú gyermekeknél – az online tér lehetősége**

The importance of developing great physical activity and fine physical activity in preschool children –

the possibility of online space

Készítette: **Dudás Eszter, MATE Kaposvári Campus, Gyógypedagógia (BA)** 4. évfolyam

Témavezető: **Gelencsérné Dr. Bakó Márta, egyetemi docens**, **tanszékvezető** MATE Kaposvári Campus, Neveléstudományi Intézet, Gyógypedagógiai Tanszék

Kutatások igazolják, hogy napjainkban a gyermekek jelentős hányada mozgásszegény életmódot folytat. Nem gyakorolják a természetes mozgásokat, a finommozgást igénylő játékokat, tevékenységeket, gyakran az okoseszközök kötik le figyelmüket. Gyakorló óvodapedagógusként régóta foglalkoztat a gondolat, hogyan tudom a kollégák és a szülők figyelmét, kíváncsiságát a mozgásfejlesztés jelentőségére irányítani, miként tudok minél több érintettet megszólítani. Gyógypedagógiai tanulmányaim során még inkább meggyőződhettem e terület fontosságáról.

Kutatásom célja a 4-6 éves korú kisgyermekek mozgásos tevékenységének lehetőségeire fókuszál az óvodapedagógusok, a szülők és az első osztályos tanítók megkérdezésével. Kutatási kérdésként azt fogalmaztam meg: milyen nagymozgást és finommozgást fejlesztő tevékenységeket biztosítanak az óvodapedagógusok és a szülők? A finommotorikát fejlesztő játékos tevékenységek és mondókák milyen mértékben jelennek meg az óvodáskorú gyermekek családi, illetve intézményes nevelésben? Miként tudjuk mind szélesebb körben bevonni az óvodapedagógusok mellett a szülőket ebbe a folyamatba?

A kutatás elméleti megalapozását a témához kapcsolódó szakirodalmak (többek között Gál, 2010; Danis, Farkas, Herczog, Szilvási, 2011; Virányi, 2013; Miskolcziné, 2017; Sárosdi, 2017; Vígh, Fraisz, Peregi, 2020; Uzslainé, 2022) foglalják össze.

Kutatási kérdéseim megválaszolására elsősorban kvantitatív kutatási módszert alkalmaztam, mely nem reprezentatív, kizárólag a megkérdezettek körére érvényes. Nem valószínűségi mintavétel módszerét alkalmaztam, az alapsokaság elemeinek kiválasztása nem véletlenszerű. Önkényes mintavétellel a közösségi média felületen – hólabda mintavételi mód alkalmazásával – egyéni, önkitöltős, zárt és nyílt kérdéseket tartalmazó kérdőív formájában óvodapedagógusok (n=118) és szülők (n=168) körében. Az alsó tagozatos tanítók megszólítása papír alapú kérdőív kitöltésével (n=12) valósult meg. Kvalitatív kutatásmódszertan is megjelenik, amelyet strukturált megfigyelési szempontok mentén megfigyeléssel, továbbá dokumentumelemzéssel jelenítek meg.

A kutatás eredményeként a megkérdezettek válaszai alapján megállapítható, hogy a kisgyermekek kedvelik és szívesen végzik a mozgásos tevékenységeket, azonban legtöbbjük mozgásszegény életmódot folytat, fáradékony, bizonyos mozgások kivitelezése elmarad a tipikus fejlődésmenettől. A pedagógusok többsége naponta biztosítja a gyermekek számára az irányított és szabad mozgásfejlesztést. A családi közegben is jelen van és fontosnak tartják a mozgást, azonban a kisgyermekek többsége rendszeresen használ telefont, táblagépet vagy laptopot. Az eredmények is igazolják a mind szélesebb kör megszólításának szükségességét. Erre az online tér kiválóan alkalmas, ez a platform is lehet a mozgásos tevékenységek tárháza. A gyermekek, a szülők és a szakemberek részéről is igény van a szakmailag megalapozott oldalakra, melyeken mindenki megtalálja a gyermekek életkorának és fejlesztési területének megfelelő mondókát, verset, gyermekdalt. Láthatjuk, hogy az IKT a mozgásfejlesztés területére is kiválóan bevonható, de a felnőtt társadalom felelőssége, hogy ebből mit ad át a jövő nemzedékének.

**A KÜLÖNBÖZŐ FOGYATÉKOSSÁGI TÍPUSOKKAL SZEMBENI ATTITŰDÖK VIZSGÁLATA A FELSŐOKTATÁBAN RÉSZTVEVŐ, 18–24 ÉVES HALLGATÓK KÖRÉBEN**

Examination of attitudes towards different types of disabilities among 18-24 years old students in higher education.

Készítette: **GRESA LILLA**,Magyar Agrár- és Élettudományi Egyetem Kaposvári Campus***,*** gyógypedagógia BA, IV. évfolyam

Témavezető: **Dr. Szili Katalin PhD** adjunktus, Magyar Agrár- és Élettudományi Egyetem Kaposvári Campus, Neveléstudományi Intézet, Gyógypedagógiai Tanszék

Dolgozatom a 18–24 éves korú – valamely magyar felsőoktatási intézményben tanuló – hallgatók különböző fogyatékossági típusokkal szembeni megítélését járja körül. Az emberi léttel egyidős a fogyatékosság. A fogyatékos személyek megítélésének megismerése rávilágít a 21. század többségi társadalmának viszonyulásaira, melyben tükröződik a média és a tömegkommunikációs eszközök befolyásoló hatása. Az attitűd három komponensének (ismereti komponens, viselkedéses komponens, elfogadási komponens) egyidejűen mért eredményeit két csoportba értékeltem: pedagógiai tanulmányokat folytató tanulóknál és egyéb szakterületen tanuló hallgatóknál.

Központi hipotéziseim ezek voltak: a legelfogadóbb attitűddel azok a fiatalok rendelkeznek, akik pedagógiai szakokon, ezen belül gyógypedagógiai szakon tanulnak; a nem pedagógiai tanulmányokat folytató fiatalok, akik segítő hivatásba nyertek betekintést, elfogadóbb attitűddel szemlélik a vizsgált csoportot. Feltételeztem, hogy összefüggés tapasztalható az attitűd minősége és a következő tényezők között: fogyatékos személyekkel való találkozás, a társadalmi csoportról való ismeret, az érintett csoporttal kapcsolatos médiatartalom-fogyasztás, életkor, nemiség és a vallásosság. Valószínűsíthető, hogy a külső jegyekben megmutatkozó fogyatékosság negatívabb attitűdöt eredményez. Feltételezem, hogy azok a személyek, akik találkoztak életük során valamilyen fogyatékosságot feldolgozó, ábrázoló filmmel, reklámmal vagy közösségi felülettel, azok attitűdjének formálódására pozitív hatást gyakoroltak, míg – az alacsony arányú és minőségű médiareprezentáltságból kifolyólag azok a személyek, akik a fogyatékossággal kapcsolatos ismereteikre kizárólag a sajtó, a média, közösségi média platformjai segítségével tettek szert, kevésbé elfogadóbb attitűddel rendelkeznek.

A járványügyi helyzet figyelembevételével a kutatásomat online kérdőív (Google-űrlap) segítségével végeztem. A kutatásom során olyan többségi, 18–24 éves, felsőoktatásban résztvevő fiatalokat vizsgáltam, akik magyarországi egyetemen vagy főiskolán végzik aktív félévüket valamilyen alapszakképzésen.

Hipotéziseim beigazolódtak a pedagógiai szakos, ezen belül gyógypedagógiai szakos hallgatók esetében, de a segítő hivatást választó hallgatók megítélése is kiemelkedőnek bizonyult. Az attitűd minőségére a fogyatékos személyekkel való találkozás, ismeretség bírt ráhatással.

Várakozásaimmal ellentétben nem állapítható meg kapcsolat az attitűd minősége és a következők között: a társadalmi csoportról való ismeret, nemiség, vallásosság, film-, sorozat- és reklámfogyasztás, közösségimédia-használat. Nem igazolódott a feltevésem a külső jegyekben megmutatkozó fogyatékosság kapcsán: a látássérült és a mozgáskorlátozott személyek bizonyultak a legelfogadottabb csoportnak. Összefüggés mutatkozott az ismereti forrásként megjelenő médiaplatformok megléte és a végleges attitűdérték minősége között, kiemelten a nem pedagógiai szakokon tanulók körében.

*Kulcsszavak: megítélés, fogyatékosság, média, fiatal értelmiségiek*

**A BESZÉDFOGYATÉKOS SZEMÉLYEK ÉS AZ ÉLETMINŐSÉG VONATKOZÁSAI (KÉT SZEMÉLY INTERJÚJA ALAPJÁN)**

Aspects of people with speech impairments and quality of life (Based on an interview with two people)

Készítette: **Cserkuti Dóra**Magyar Agrár- és Élettudományi Egyetem, Kaposvári Campus, gyógypedagógia szak, BA, BSc típusú képzés, IV. évfolyam

Témavezető: **Dr. Szili Katalin** PhD, adjunktus, Magyar Agrár- és Élettudományi Egyetem, Kaposvári Campus, Neveléstudományi Intézet, Gyógypedagógiai Tanszék

Dolgozatomban a beszédfogyatékos személyek életminőségét vizsgáltam, valamint hasonlítottam össze. Témaválasztásomat egyrészt az indokolta, hogy nagyon kevesen foglalkoznak ezzel a témakörrel, így hozzá szerettem volna járulni az ilyen jellegű kutatásokhoz, valamint személyes tapasztalat miatt igen sok kérdés merült fel bennem.

A kommunikáció az emberi élet egyik legfontosabb képessége, általa tudunk kapcsolatokat létesíteni, információt közölni.[[2]](#footnote-2) Azok az emberek, akik a beszédjüket tekintve nehézségekkel küszködnek, hátrányos helyzetből indulnak.[[3]](#footnote-3) Az életminőség alapvető feltevése, hogy a jó egészség, szubjektív jólét határozza meg az élettel való elégedettséget. A fogyatékosságok és azok következményei befolyásolják a jóllétet, ezáltal kihathatnak az életminőségre.[[4]](#footnote-4)

Kutatásom célja elsősorban az volt, hogy a felnőtt beszédfogyatékosok életminőségéről egyetemleges képet kaphassak több témakörben, valamint célomat képezte, hogy az életszínvonalukban milyen hasonlóságok és különbségek vannak. Ezen célokkal próbáltam kutatási kérdéseimre választ találni. Mindezeket szemelőt tartva olyan vizsgálati módszert választottam, amely segít feltérképezni az előbb leírtakat. Mélyinterjút készítettem két felnőtt beszédfogyatékossal, közülük az egyikük diszfóniás, másikuk pedig dadogó egyén. Az interjú alapján esetismertetést készítettem, majd összehasonlítottam azokat.

Eredményekből arra következtethetek, hogy az emberi élethez nélkülözhetetlen alapjelenség, azaz a kommunikáció érintettsége kihat az életnívóra, nem számít minden esetben, hogy honnan, milyen körülmények közül jöttél, mert sok élethelyzet és érzés megegyezik.

**A 7–14 ÉVES KORÚ GYERMEKEK SZORONGÁSVÁLTOZÁSA LOVASTERÁPIÁS FOGLALKOZÁSOK HATÁSÁRA**

The 7-14 years old children anxiety changing because of the horse therapy occupations

Készítette: **HAVASI ESZTER*,*** Magyar Agrár- és Élettudományi Egyetem Kaposvári Campus, Neveléstudományi Intézet, Gyógypedagógia Szak, BA, IV. évfolyam

Témavezetők: **Iváncsik Réka** tanársegéd, Magyar Agrár- és Élettudományi Egyetem Kaposvári Campus, Neveléstudományi Intézet, **Dr. Molnár Marcell** egyetemi docens, Magyar Agrár- és Élettudományi Egyetem Kaposvári Campus, Állattenyésztéstudományi Intézet,

A stressz az élet minden területére hatással van. Azok a gyerekek, akik nagyobb stresszhatásként élik meg a nehézségeket, felmerülő problémákat, nagyobb eséllyel fognak rosszabbul teljesíteni az iskolában, és nehezebben fognak kapcsolatokat is létesíteni.

A szakirodalom leírása alapján a lovaglás, illetve lovasterápia nemcsak fizikálisan, de pszi-chésen és mentálisan is hatással van a lovasokra. A lovaglások során mély kapcsolat alakulhat ki a lovas és társa, a ló között, amely segíti a pozitív, nyugodt légkör kialakítását és a motiváció fenntartását.Legtöbbször már a lovak jelenléte is elegendő a relaxált állapot, kellemes érzések kiváltásához.Megfigyeléseink alapján a terápiában dolgozó lovak segítik a szorongási tüneteket mutató gyermekek ellazulását, megnyugvását és végül fejlesztését*.* A lovaglás, illetve lovasterápia egy közös utazás, így hatással lesz a lovasokra és lovakra egyaránt.

Kutatásunkban öt héten át követtük nyomon a lovasterápiás foglalkozásokra járó, szorongási tüneteket mutató gyermekek fejlődését. A projektben hat gyermek vett részt. A gyermekek életkora 7–13 év volt. A kutatásban két terápiás lóval dolgoztunk együtt, egy 16 éves, herélt haflingi lóval és egy 15 éves fjord kancával. Mindkét ló speciális képzést kapott, és mindkét ló többéves gyakorlati tapasztalattal rendelkezett a lovasterápia területén. A lovasok esetében a szorongás mértékének mérésére pulzoximéterrel történő pulzusszám-, véroxigénszint-mérést és Vonás-Szorongás Teszt, illetve CBCL-tesztek felvételét ütemeztük be. A tesztek felvételét és kiértékelését gyermekpszichológus segítette. A pulzoximéterrel történő pulzusszám- és véroxigénszint-mérés minden foglalkozáson történt. A pszichológiai tesztek három alkalommal kerültek felvételre, a kutatás első, harmadik és ötödik hetében. A lovak esetében pedig szemhőmérséklet- és pislogásméréseket, viselkedésanalízist és bizalmassági teszteket vettünk fel. A lovak mérései minden foglalkozáson megtörténtek. A magasabb értékek mind a gyermekek, mind a terápiában dolgozó lovak esetében nagyobb stresszt jeleznek.

A kutatás kezdeti eredményei azt mutatják, hogy a gyermekek pulzusszáma csökkent a lovas foglalkozások hatására, a lovak szemhőmérséklete pedig ugyancsak csökkent a foglalkozások végére.

**DIGITÁLIS BENNSZÜLÖTT TANULÁSBAN AKADÁLYOZOTT TANULÓK OLVASÁSI SZOKÁSAI.**

Reading habits of digital native students with learning difficulties/slight mental disabilities

Készítette: **DOROGI PANNA**Magyar Agrár- és Élettudományi Egyetem Kaposvári Campus, Gyógypedagógia, BA, IV. évfolyam

Témavezető: **Gombos Péter** egyetemi docens, Magyar Agrár- és Élettudományi EgyetemKaposvári Campus, Neveléstudományi Intézet, Anyanyelvi és Gyermekkultúra Tanszék

Dolgozatom és a téma egyik tételmondata, hogy a mai gyermekek másképp és mást olvasnak. A kérdésre, hogy miért, a válasz egyértelmű: ők már beleszülettek a digitális korba, mely eddig példátlan és visszavonhatatlan hatással lett az információfeldolgozásuk folyamatára és minőségére.

Dolgozatom alapját egy reprezentatív kutatás jelenti, mely az internethasználattal töltött idő olvasásra fordított időre való hatása szempontjából vizsgálta a többségi populációt.

Saját kutatásomat az interjúzás módszerével folytatom le, online formában. Az interjúk alanyait felső tagozatos, tanulásban akadályozott tanulók szülei és osztályfőnökei alkotják. Az interjúk kérdései a reprezentatív kutatás kérdésköreire épülnek.

A kutatás során figyelembe veszem a vizsgált populáció sajátosságait (képességek, szocioökonómiai státusz stb. eltérése), s ennek tükrében hasonlítom össze a két csoportban kapott eredményeket.

Célom új információkat, tapasztalatokat szerezni a témában az interjúk által a tanulásban akadályozott tanulók szabadidejének eltöltéséről, különös tekintettel az internethasználatra és az olvasásra, valamint ezek összefüggéseire.

Kutatásom alapkérdése, hogy milyen a digitális bennszülött tanulásban akadályozott tanulók olvasási kedve, olvasási motivációja. Mennyi időt töltenek online, és ez hogy befolyásolja, egyáltalán befolyásolja-e az olvasásra fordított idejüket? Van-e eltérés a tipikus fejlődésmenetű gyermekekhez képest, vagy párhuzamba állíthatók a vizsgálatok eredményei? Melyek azok a tényezők, amelyek befolyásolják – akár pozitív, akár negatív irányban – a tanulásban akadályozott populáció olvasási motivációját, lehetőségeit? Illetve mit és hogyan olvasnak a vizsgált tanulók?

**AFÁZIA A TÁRSADALMI MEGÍTÉLÉS TEKINTETÉBEN**

Public awareness of aphasia in Hungary

Készítette: **TAMÁSA RÓZA,** Magyar Agrár- és Élettudományi Egyetem, Kaposvári Campus, Gyógypedagógia, BA, IV. évfolyam

Témavezető: **Dr. Szili Katalin**, egyetemi adjunktus, Magyar Agrár- és Élettudományi Egyetem, Kaposvári Campus, Neveléstudományi Intézet, Gyógypedagógiai Tanszék

Napjainkban az afázia egyre jelentősebb kutatási területet képez, mivel évente körülbelül tízezer embert diagnosztizálnak a betegséggel Magyarországon, sőt ha a moralitást és a regenerálódást is figyelembe vesszük, akkor akár harmincezer főről is beszélhetünk (Fekete, 2015). Típusainak, tüneteinek, diagnosztizálásának és kezelésének ismertetése kifejezetten fontos a betegség megértésénél, csakúgy, mint az értelmezése. Elöljáróban az afázia alatt olyan nyelvi korlátozottságot értünk, amelynek oka az agyi területek sérülésében fedezhető fel (Bánréti, 2014).

Az afázia ismeretének, valamint a társadalom általi viszonyulásnak vizsgálata viszonylag kevés szakirodalomban jelenik meg, kiváltképpen magyarul, így az elsődleges cél dolgozatom során a magyar társadalom tudásszintjének megismerése volt.

Kutatásomban a mintavételi szám 101 fő volt, a kutatás eszközéül, a minél nagyobb társadalmi átfedés miatt, a Google Űrlap kérdőíves formátum szolgált. A kérdőív 30 kérdést tartalmazott, melyek közül hat a demográfiai adatokra, tizenegy a tudásszintre, öt a médiahasználatra, hat pedig az empatikus hozzáállásra irányult.

Az eredmények szerint a magyar társadalom tudásszintje 60%-os teljesítményt mutat, a kérdőívben megválaszolt kérdések alapján, melyek egyaránt vonatkoztak az afázia tüneteire, okaira, diagnosztikájára és terápiájára. A végzettségi szint, illetve az afázia ismerete között korreláció található, mivel a magasabb végzettségű kitöltők magasabb pontszámot értek el a kérdőívben. Azonban nemcsak a végzettség és a tudásszint között látható kapcsolat, de az afáziás személyekhez fűződő empatikus hozzáállás, valamint a médiaplatformok száma és a tudásszint között is korreláció található. A médiaplatformokról elmondható, hogy a cikk mint médium jelent meg leggyakrabban, 44,6%-ban, a válaszok közt.

Összességében tehát a kapott eredmények a külföldi kutatásokhoz mérten (McCann és mtsai, 2012) joviális eredményt reprezentáltak a tudásszintről, amely a végzettséggel, az empatikus hozzáállással és a médiaplatformok mennyiségével is korrelációt mutatott. A prevenció, az ismertető anyagok hatása kiemelt szereppel bír az empatikus hozzáállás meglétében, fejlődésében, amely az afáziás emberek reintegrálódásának fő segítő magatartásformája lehet.

**A DOMINANCIAVISZONY TÜKRÖZŐDÉSE KÉTPETÉJŰ IKREK SPONTÁN BESZÉDÉBEN**

The appearance of dominance in the spontaneous speech of dizygotic twins

Készítette: **KÉSMÁRKI KINGA** Magyar Agrár- és ÉlettudományiEgyetem Kaposvári Campus, Neveléstudományi Intézet, Gyógypedagógia szak, BA, IV. évfolyam

Témavezető: **Dr. Szili Katalin PhD,** egyetemi adjunktus, Magyar Agrár- és Élettudományi Egyetem Kaposvári Campus, Neveléstudományi Intézet, Gyógypedagógiai Tanszék

Dolgozatomban az ikrek beszéd- és nyelvfejlődését mutattam be, különös hangsúlyt fektetve az ikrek közötti dominanciaviszony megjelenésére. A témával való foglalkozást fontosnak tartom, mert az ikerpárok egymásra hatása, misztikus kapcsolatuk vizsgálata kevésbé van jelen. Viszont annak érdekében, hogy az ikrek a képességiekhez mérten a teljesítményük maximumát tudják kibontakoztatni, hangsúlyos a kettőjük kapcsolatának a megfigyelése, elemzése. Dolgozatom központi szerepét ennek az egymásra hatásnak az elemzése kapta.

Jelen kutatással célom az ikrek közötti versengés jelenségére való felhívás volt. Céljaim között prioritást a két különböző vizsgálati szituációban tapasztalt észrevételek elemzése kapta. Arra a kérdésemre kerestem a választ, hogy van-e szignifikáns különbség a két eltérő vizsgálati helyzet között, a dominanciaviszony tükröződése kapcsán. Vizsgálatom egyik fő alapkérdése, hogy a dominánsabb iker határozottabb személyiségével rendeli-e alá testvérét, vagy a nyelvi képességek területét illetően magasabb fejlettségi szinten van-e, mint a testvére.

Kutatásom alanyai közé hét 3 és 8 év közötti kétpetéjű ikerpár tartozott. Dolgozatom során kvalitatív módszer alkalmazásával vizsgáltam meg a gyermekeket. Interjút készítettem a vizsgálatomban részt vett gyermekek szüleivel, majd ezt követően az ikerpároknál az eltérő vizsgálati szituáció során a megfigyelés módszerét használtam. Minden ikerpár esetében ugyanazon az értékelési szempontsoron mentem végig. Viselkedéselemzéssel kezdtem, majd a mondat/megnyilatkozás hosszát és a szöveg szógazdagságát vizsgáltam.

Megállapítható, hogy a dominancia a kétpetéjű ikrek között jelen van. A testvérek közötti alá-fölé rendelt szerep tükröződött, melyet a viselkedéselemzés során a testhelyzettel való előrébb helyezkedés, az eseménykép megérintése, a kép elhúzása, a többszöri válaszadás támasztott alá. Konstatálható, hogy azok a gyerekek, akik viselkedésükben a testvérük fölé próbáltak kerekedni, az esetek többségében a megnyilatkozásaik elemzése során rosszabbul teljesítettek. A nyelvi képességek magasabb szintje nem mutatkozott meg. A viselkedéselemzés során domináns iker egyéni helyzetben nem alkotta több szóból a mondatait. Szembetűnő volt, hogy az alárendelt iker egyéni helyzetben a páros vizsgálati szituációban elért eredményéhez képest jelentősen jobb eredményt ért el.

A vizsgálat során kapott eredményeket áttekintve elmondhatjuk, hogy valószínűleg nem minden ikerpár esetében lehet előnyös, ha egy óvodába, iskolába járnak a gyerekek, hiszen a dominancia a teljesítményükre feltételezhetően nincs jó hatással. Azonban előfordulhatnak olyan esetek, amikor az ikrek abban az esetben tudnak jól teljesíteni, ha együtt vannak jelen.

1. Molnár György (2008): IKT-eszközök. In: Dr. Benedek András (szerk.) *A távoktatás és az e-learning fejlesztése tananyagterv*. Bp.: Nemzeti Felnőttképzési Intézet, 2008. 48–65. [↑](#footnote-ref-1)
2. Bóna Judit (2016): Fonetikai olvasókönyv. ELTE Fonetikai Tanszék, Budapest. [↑](#footnote-ref-2)
3. Salné Lengyel Mária (2004): Logopédia. Sulinova, Pilisborosjenő. [↑](#footnote-ref-3)
4. Pikó Bettina (2020): Lelki egészség a modern társadalomban. Akadémiai Kiadó, Budapest. [↑](#footnote-ref-4)